[image: image1.png]s
Q]
£




       О Б Щ И Н С К А  А Д М И Н И С Т Р А Ц И Я – З Л А Т О Г Р А Д

гр. Златоград 4980, ул. „Стeфан Стамболов” № 1, тел: 03071 / 25 51, 25 53
www.zlatograd.bg;  e-mail:  ObA-zlatograd@zlatograd.bg

Изх.№......................./...............2026 г.

ДО

ОБЩИНСКИ СЪВЕТ

ГР. ЗЛАТОГРАД

ДОКЛАДНА ЗАПИСКА
ОТНОСНО: Приемане на бюджета на Община Златоград за 2026 г., индикативния годишен разчет за сметките за средства от Европейския съюз и актуализираните прогнози по чл. 82, ал. 3 от Закона за публичните финанси
УВАЖАЕМИ ГОСПОЖИ И ГОСПОДА ОБЩИНСКИ СЪВЕТНИЦИ,
Съгласно чл. 84, ал. 4 от Закона за публичните финанси кметът на общината внася в общинския съвет окончателния проект на бюджета на общината, индикативния годишен разчет за сметките за средства от Европейския съюз и прогнозите по чл. 82, ал. 3 от закона в срок до 20 работни дни от обнародването на Закона за държавния бюджет на Република България за съответната година.

Законът за държавния бюджет на Република България за 2026 г. е приет от Народното събрание на 24.07.2026 г. и е обнародван в Държавен вестник, бр. 69 от 31.07.2026 г.

В изпълнение на законовото изискване и в рамките на определения срок представям на Общински съвет – Златоград окончателния проект на бюджета на Община Златоград за 2026 г., разработен в съответствие с приетите параметри на държавния бюджет за 2026 г., действащата нормативна уредба, указанията на Министерството на финансите и Наредба № 23 на Общински съвет – Златоград.

Разработването и изпълнението на бюджета за 2026 г. се осъществяват при специфични условия, свързани с времето на приемане на държавния бюджет. 
До приемането на Закона за държавния бюджет на Република България за 2026 г., финансирането на държавните и местните дейности в общината се осъществяваше при условията и ограниченията, определени със Закона за събирането на приходи и извършването на разходи през 2026 г. до приемането на Закона за държавния бюджет на Република България за 2026 г., Закона за бюджета на държавното обществено осигуряване за 2026 г. и Закона за бюджета на Националната здравноосигурителна каса за 2026 г. 

В този период разходите на Община Златоград се извършваха при съобразяване с наличните финансови ресурси, нормативно определените ограничения и необходимостта от осигуряване на непрекъснатото изпълнение на държавните и местните дейности.

С приемането и обнародването на Закона за държавния бюджет на Република България за 2026 г. са определени окончателните параметри на бюджетните взаимоотношения между общината и централния бюджет, както и размерите на средствата за финансиране на делегираните от държавата дейности и на определени местни дейности. Тези параметри са отразени в окончателния проект на бюджета на Община Златоград за 2026 г.
При изготвянето на окончателния проект на бюджета са отчетени резултатите от касовото изпълнение на бюджета към 30.06.2026 г. При определянето на бюджетните параметри за оставащия период на 2026 г. са съобразени реално постигнатите резултати по собствените приходи, извършените разходи и наличните финансови ресурси към отчетната дата, както и необходимостта от осигуряване на средства за изпълнение на планираните дейности и поети ангажименти до края на бюджетната година.
ОСНОВНИ ПАРАМЕТРИ НА БЮДЖЕТА ЗА 2026 г.
Окончателният проект на бюджета на Община Златоград за 2026 г. е разработен въз основа на:

· приетите параметри на Закона за държавния бюджет на Република България за 2026 г.;

· реалното изпълнение на бюджета към 30.06.2026 г.;

· очакваното изпълнение на собствените приходи до края на годината;

· необходимостта от осигуряване на средства за държавните и местните дейности;

· поетите ангажименти и задължения на общината;

· възможностите за финансиране със средства от Европейския съюз и други източници.

Общият размер на бюджета на Община Златоград за 2026 г. е 11 751 000 евро.

Ι. ПРИХОДНА ЧАСТ

В структурата на приходите съществено място заемат бюджетните взаимоотношения с централния бюджет. Същите са определени в Закона за държавния бюджет на Република България за 2026 г. и представляват основен източник за финансиране на делегираните от държавата дейности и на определени местни дейности. 

За финансиране на местните дейности се предвиждат и собствени приходи на общината, включително приходи от местни данъци, общински такси, управление и разпореждане с общинска собственост, предоставяне на услуги и други неданъчни приходи.
В бюджета на Община Златоград за 2026 г. са включени и наличните към 31.12.2025 г. преходни остатъци по бюджета. Размерът и предназначението на средствата от преходните остатъци са представени в съответното приложение към бюджета и са предвидени за финансиране на съответните дейности и разходи съобразно техния характер, произход и предназначение.
При планирането на бюджета наличните средства са разглеждани съобразно техния произход и целево предназначение, като се отчита, че значителна част от тях не представляват свободен ресурс за финансиране на произволни разходи, а са предназначени за конкретни дейности и цели.
Основни бюджетни взаимоотношения на Община Златоград с централния бюджет за 2026 г.









/евро/
	Взаимоотношения с ЦБ
	2025 г.
	2026 г.
	2026 г. спрямо 2025 г.

	1
	2
	3
	к.3-к.2
	%

	Обща субсидия за делегираните от държавата дейности
	6 875 853
	7 336 519
	460 666
	6,7

	Обща изравнителна субсидия за местни дейности
	771 386
	851 800
	80 414
	10,42

	Трансфер за зимно поддържане и снегопочистване на общински пътища
	103 485
	103 600
	115
	0,11

	Целева субсидия за капиталови разходи
	514 309
	564 900
	50 591
	9,84

	Трансфер за други целеви разходи за местни дейности*
	33 796
	34 700
	904
	2,67

	Общ размер на бюджетни взаимоотношения с ЦБ 
	8 298 830
	8 891 519
	591 786
	7,14


* Трансферът за други целеви разходи за местни дейности, в размер на 34 700 евро, е предназначен за достигане на минималната работна заплата за 2026 г., определена с ПМС № 243 от 2025 г. за определяне размера на минималната работна заплата за страната, в местните дейности.  
Собствени приходи

При определяне на собствените приходи е използван консервативен и реалистичен подход, като са отчетени възможностите за събиране на местните данъци и такси, очакваните приходи от управление и разпореждане с общинска собственост, предоставяне на услуги и други неданъчни приходи. 
Собствените приходи на Община Златоград са планирани в размер на 1 103 152 евро, от които:
1. Данъчни приходи – 483 000 евро.
2. Неданъчни приходи – 620 152 евро., в т.ч. собствени приходи в училищата в размер на 6 894 евро.
Годишният план по отделните видове приходи е представен подробно в Приложение № 1 – Приходна част на бюджета за 2026 г., което е неразделна част от проекта на бюджета.
Към 30.06.2026 г. се отчита ръст на собствените приходи с 17 762 евро, или 2,68%, спрямо същия период на 2025 г.
В структурата на собствените приходи към 30.06.2026 г. данъчните приходи представляват приблизително 39,4%, а неданъчните приходи – 60,6%.
II. РАЗХОДНА ЧАСТ
Разходната част на бюджета е съобразена с необходимостта от:

· непрекъснато функциониране на държавните и местните дейности;

· изпълнение на законовите и договорните задължения на общината;

· осигуряване на средства за възнаграждения и осигурителни плащания;

· финансиране на публичните услуги;

· текущо поддържане на общинската инфраструктура;

· изпълнение на инвестиционната програма;

· финансиране на приоритетни дейности от местно значение.
В разходната част на проекта са отчетени и промените в разходите за персонал, свързани с увеличението на минималната работна заплата от 01.01.2026 г., извършената индексация на възнагражденията и необходимостта от осигуряване на средства за възнаграждения и осигурителни вноски при изпълнение на делегираните от държавата дейности и местните дейности.

При планирането на разходите за текуща издръжка са отчетени реалните потребности на бюджетните звена и тенденциите в цените на материалите, горивата, енергоносителите и външните услуги. Разходите за текуща издръжка включват необходимите средства за материали, горива и енергия, вода, външни услуги, текущи ремонти, храна, поддръжка на инфраструктурата и други разходи, свързани с предоставянето на публични услуги.
Разходите са планирани по функции, дейности, разходни параграфи и източници на финансиране съгласно Единната бюджетна класификация. 
Общият размер на планираните разходи за 2026 г. е 11 751 000 евро, разпределени както следва:

· делегирани от държавата дейности – 8 390 000 евро;
· местни дейности – 3 132 390 евро;
· местни средства за дофинансиране на делегирани от държавата дейности – 228 610 евро.
Подробното разпределение е представено в Приложение № 2 – Разходна част на бюджета за 2026 г. по функции,  дейности и параграфи
ОСНОВНИ НАПРАВЛЕНИЯ НА РАЗХОДИТЕ ПО ФУНКЦИИ
Планираните разходи за 2026 г. са разпределени по функции и дейности в съответствие с Единната бюджетна класификация и са съобразени с характера на предоставяните услуги, нормативно определените отговорности на общината, необходимостта от осигуряване на текущата издръжка и поддържането на общинската инфраструктура.

Функция „Образование“

За функция „Образование“ са планирани разходи в размер на 5,1 млн. евро, включващи средства за финансиране на делегираните от държавата дейности и местните дейности в системата на образованието.

Средствата са предназначени основно за разходи за персонал и свързаните с тях осигурителни вноски, издръжка на образователните институции, материали, енергия, външни услуги, текущи ремонти и други разходи, необходими за осигуряване на нормалното функциониране на общинските образователни структури.
Функция „Здравеопазване“

За функция „Здравеопазване“ са предвидени разходи в размер на 730 хил. евро, от тях около 494 хиляди евро са държавно финансиране. С тези средства се осигурява дейността на детските ясли, както и здравните кабинети в училищата и детските градини на територията на общината. По-специфичното през тази година е значителният размер на общинското финансиране – над 231 хиляди евро, което е свързано основно с два инвестиционни обекта в МБАЛ „Проф. д-р Асен Шопов“.

За внедряване на мерки за енергийна ефективност в корпуси „Б“ и „В“ са предвидени 115 279 евро. Това е собственото участие на общината, необходимо за реализацията на обекта по Програма „Красива България“.

Други 116 112 евро са предвидени за реализиране на подход към спешната медицинска помощ в двора на болницата.

Така през 2026 година във функция „Здравеопазване“, наред с осигуряването на текущите здравни дейности, общината насочва собствен ресурс и към два конкретни обекта, свързани с болницата.
Функция „Социално осигуряване, подпомагане и грижи“

Във функция „Социално осигуряване, подпомагане и грижи“ са планирани средства за осигуряване на социални услуги и дейности по социално подпомагане и грижи, включително за възнаграждения и издръжка на структурите, предоставящи съответните услуги.

При планирането са отчетени средствата, предоставяни като държавно делегирани дейности, както и възможностите за финансиране на дейности със средства от европейски програми и собствени приходи на общината.

Функция „Жилищно строителство, благоустройство, комунално стопанство и опазване на околната среда“

За функцията са предвидени средства в размер на 1 987 488 евро.
Разходите са насочени към финансиране на дейности по улично осветление, поддържане и ремонт на уличната мрежа, благоустрояване, озеленяване и поддържане на чистотата.

В рамките на функцията са предвидени средства както за текущи разходи, свързани с поддържането на съществуващата инфраструктура и предоставянето на комунални услуги, така и за капиталови разходи, включени в инвестиционната програма.

Дейност „Чистота“

В рамките на функцията е планирана дейност „Чистота“, за която общият размер на разходите за 2026 г. е 628 600 евро.
Очакваните приходи от такса „Битови отпадъци“ са 358 100 евро, които покриват приблизително 57% от планираните разходи за дейността. Недостигащите 270 500 евро се предвижда да бъдат осигурени от други собствени приходи на общината.

Средствата са предназначени за финансиране на дейностите по сметосъбиране и сметоизвозване, поддържане на чистотата на териториите за обществено ползване и други дейности, свързани с управлението на битовите отпадъци.
Функция „Почивно дело, култура и религиозни дейности“

Във функцията са планирани средства за финансиране на дейностите в областта на културата, читалищната дейност, спорта и организирането на културни и спортни мероприятия.

За читалищата са предвидени 184 300 евро, включително 4 500 евро за НЧ в с. Ерма река за извършване на текущ ремонт на покрива на читалището.

Предвидени са и средства за издръжка на общинската спортна база, включително плувния басейн, стадиона и спортните площадки, в размер на около 87 хил. евро, както и 12 хил. евро за подпомагане на спортните клубове.

За мероприятията и инициативите, включени в Културния календар на Община Златоград, са предвидени 31 400 евро.

Функция „Икономически дейности и услуги“

Във функцията са планирани средства за изпълнение на дейностите, свързани с поддържането на общинската пътна мрежа, зимното поддържане и снегопочистването, текущите и основните ремонти на общинските пътища.

ИНВЕСТИЦИОННА ПРОГРАМА ЗА 2026 Г.

Инвестиционната програма на Община Златоград за 2026 г. е в общ размер на 4 140 590 евро, от които 2 008 136 евро са средства, включени в бюджета на общината, а 2 132 454 евро са средства от европейски програми и проекти, със съответното съфинансиране.
 Инвестиционната програма е насочена основно към подобряване и развитие на общинската инфраструктура, основен ремонт и изграждане на улици, водоснабдителна и канализационна инфраструктура, укрепване на инфраструктурни обекти, енергийна ефективност, здравеопазване и социална инфраструктура, както и към подготовка на инвестиционни проекти за бъдеща реализация. При формирането ѝ са отчетени необходимостта от поддържане и подобряване на общинската инфраструктура, състоянието и приоритетността на отделните обекти, както и наличните и очакваните източници на финансиране.

Основен дял в програмата заемат инвестициите в уличната и техническата инфраструктура, включително основни ремонти, изграждане и реконструкция на улици, водоснабдителна и канализационна инфраструктура, както и проектиране на бъдещи инвестиционни обекти. Предвидени са средства и за енергийна ефективност, здравеопазване, социална инфраструктура, укрепване на съоръжения и пътища, както и за други обекти с обществено значение.

Подробният списък на инвестиционните обекти e представен в Приложение № 4 – Капиталова програма за 2026 г.
ОБЩИНСКИ ДЪЛГ

Предвидени са средства и за обслужване на общинския дълг съгласно условията на сключените договори за кредит и утвърдените погасителни планове. 
Размерът на общинския дълг към 01.01.2026 г. е общо 152 502.60 евро.
Предвидени са плащания по сключените договори за кредит, общо в размер на 105 366 евро, в т.ч. главници –97 815 евро, и лихви и такси – 7 551 евро.  

Структурата, размерът на разходите за обслужване на общинския дълг за 2026 г. са отразени в Приложение № 9.
ГОДИШЕН РАЗЧЕТ ЗА СРЕДСТВАТА ОТ ЕВРОПЕЙСКИЯ СЪЮЗ 
Съгласно Закона за публичните финанси индикативният годишен разчет за сметките за средства от Европейския съюз се представя заедно с окончателния проект на бюджета и се утвърждава от общинския съвет. Индикативният годишен разчет за сметките за средства от Европейския съюз в размер на 2 630 439 евро, е представен в Приложение № 7. 

АКТУАЛИЗИРАНА БЮДЖЕТНА ПРОГНОЗА ЗА МЕСТНИ ДЕЙНОСТИ С ПОКАЗАТЕЛИ ЗА 2026 Г. И ПРОГНОЗНИ ПОКАЗАТЕЛИ ЗА ПЕРИОДА 2027 - 2028
В съответствие с чл. 84, ал.4 от Закона за публичните финанси,  актуализираната бюджетна прогноза за местни дейности 2026-2029 г. се представя заедно с окончателния проект на бюджет за 2026 г.

Актуализираната бюджетна прогноза за местни дейности за периода 2026 -2029 г е представена в Приложение № 12.
В изпълнение на чл. 84, ал. 6 от Закона за публичните финанси проектът на бюджета е представен за публично обсъждане на местната общност в рамките на срока по чл. 84, ал. 4 от закона. На проведеното публично обсъждане не са постъпили предложения и становища по проекта на бюджета.
Въз основа на изложеното, при съобразяване с действащата нормативна уредба, приетите параметри на държавния бюджет за 2026 г., резултатите от касовото изпълнение на бюджета към 30.06.2026 г. и представените бюджетни разчети, предлагам на Общински съвет – Златоград да разгледа и приеме бюджета на Община Златоград за 2026 г., индикативния годишен разчет за сметките за средства от Европейския съюз и актуализираната бюджетна прогноза за местни дейности за периода 2026–2029 г.
Проект!
РЕШЕНИЕ № …….
Относно: Приемане на бюджета за 2026 година на Община Златоград
На основание чл.52, ал1 и чл.21, ал.1, т. 6, във връзка с чл.27, ал.4 и ал.5 от ЗМСМА, чл.94, ал.2 и ал.3 и чл.39 от Закона за публични финанси, във връзка с разпоредбите на Закона за държавния бюджет на Република България за 2026 г.(обн. ДВ, бр.69/31.07.2026 г.), и Наредба № 23 на Общински съвет Златоград за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на Община Златоград, Общински съвет - Златоград 

РЕШИ:
1.Приема бюджета на Община Златоград за 2026 г., както следва:

1.1  ПО ПРИХОДИТЕ в размер на  11 751 000 евро, съгласно Приложение № 1, в т. ч.:

	1.1.1. Приходи за делегирани от държавата дейности  в размер на

	8 390 000 евро.

	1.1.1.1. Обща субсидия за делегирани от държавата дейности  
	7 336 519 евро.

	1.1.1.2. Финансиране, в т.ч.:
	1 067 300 евро.

	1.1.1.2.1. Събрани средства и извършени плащания от/за сметки от средства от ЕС
	- 76 253 евро.

	1.1.1.2.2. Преходен остатък от 2025 г. от делегираните от държавата дейности, съгласно Приложение № 3 
	1 143 553 евро.

	1.1.1.3 Собствени приходи на звената на делегиран бюджет
	6 894 евро.

	1.1.2. Приходи за местни дейности и дофинансиране на държавни дейности в размер на
	3 361 000 евро.

	1.1.2.1. Данъчни приходи  
	483 000 евро.

	1.1.2.2. Неданъчни приходи
	613 258 евро.

	1.1.2.3. Обща изравнителна субсидия 

	851 800 евро.

	1.1.2.4. Трансфер за зимно поддържане и снегопочистване 
	103 600 евро.

	1.1.2.5. Трансфери за други целеви разходи за местни дейности
	34 700 евро.

	1.1.2.6. Целева субсидия за капиталови разходи за местни дейности, в т.ч.
	564 900 евро.

	1.1.2.7. Предоставени трансфери между бюджети 
	- 104 800 евро.

	1.1.2.8. Трансфери между бюджети и сметки за средства от ЕС 
	- 37 974 евро.

	1.1.2.9. Временни безлихвени заеми между бюджети и сметки за средствата от Европейския съюз 
	56 734 евро.

	1.1.2.10. Финансиране,  в т.ч.:
	798 350 евро.

	1.1.2.10.1. Погашения по заеми 
	 -97 815 евро.

	1.1.2.10.2. Преходен остатък от 2025 г., съгласно Приложение № 3
	896 165 евро.


1.2. ПО РАЗХОДИТЕ в размер на 11 751 000 евро, разпределени по функции, дейности и параграфи, съгласно Приложение № 2, в т. ч.:

	1.2.1. За делегирани от държавата дейности в размер на 
	8 390 000 евро.

	1.2.2. За допълнително финансиране със средства от собствени приходи и от изравнителната субсидия на делегираните от държавата дейности 
	228 610 евро.

	1.2.3. За местни дейности в размер на 
	3 132 390 евро.


1.3. Утвърждава средносрочна цел за бюджетното салдо по бюджета на общината, изчислено на касова основа – придържане към балансирано салдо.
1.4. Утвърждава разпределението на средствата от преходния остатък от 2025 г. по бюджета на общината за 2026 г., съгласно Приложение № 3.

2. Приема програма и разчети за финансиране на капиталовите разходи в размер на 4 140 590 евро, съгласно Приложение № 4
2.1. Одобрява разпределението на целевата субсидия за капиталови разходи за 2026 г. в размер на 564 900 евро, съгласно Приложението;

2.2. Приема индикативен разчет за капиталови разходи, предвидени за финансиране със средства от Европейския съюз, средства по други международни програми и договори и свързаното с тях национално и общинско съфинансиране, в размер на 2 132 454 евро, съгласно Приложението.
3. Одобрява разпределението на разходите, които се финансират чрез § 40-00 „Постъпления от продажба на общински нефинансови активи“, съгласно Приложение № 5;
4. Утвърждава разходите за заплати през 2026 г., без звената от функция „Образование“, които прилагат системата на делегираните бюджети и определя:
4.1. Числеността на персонала за дейност „Общинска администрация” – 64,5 щ.бр., в т.ч.:

- 49,5 щатни бройки за делегираната от държавата дейност „Общинска администрация“, със средства за сметка на трансфера по единен разходен стандарт;

- 15 щатни бройки дофинансирани със средства за сметка на общинските приходи;

4.2. Разпределението на плановите разходи за заплати за 2026 г., съгласно Приложение № 6
5. Утвърждава разчет за целеви разходи и субсидии, както следва за:
5.1. Членски внос – 6 698 евро.
5.2. Помощи по решения на Общински съвет – 64 000 евро.
5.3. Субсидии за :

5.3.1. Читалища – 184 340 евро, в т.ч. 4 500 евро за НЧ „Просвета – 1908“ – с. Ерма река за извършване на текущ ремонт на покрива на читалището, с източник на финансиране – приходи от концесии;

5.3.2. Спортни клубове – 12 000 евро;
5.3.3. Пенсионерски клубове и организации с нестопанска цел – 6 000 евро.
5.4. Упълномощава Кмета на общината да определи и договори допълнителни условия по предоставянето и отчитането на целевите средства по т.5.3.1- т.5.3.3
6. Приема следните лимити за разходи:

6.1. Социално-битови разходи за персонала в делегираните от държавата дейности във функция „Образование”, функция „Здравеопазване” и функция „Социално подпомагане и грижи” в размер до 3 % от начислените трудови възнаграждения.

6.2. Разходи за представителни цели  на Кмет на община в размер на 3 000 евро; 

6.3. Разходи за представителни цели на Председател на общински съвет в размер на 1 500 евро; 
6.4. Определя размера на представително облекло за следните длъжности:

6.4.1. Кмет на Община – 310 евро;
6.4.2. Председател на Общински съвет – 310 евро;
6.4.3. Заместник-кмет – 260 евро;
6.4.4. Кмет на кметство – 155 евро;
6.5. Дава съгласие да се осигурят средства за работно облекло на служителите от общинска администрация по трудови правоотношения, при финансова възможност в рамките на бюджет 2026 г., а на останалите звена, при финансова възможност в рамките на предвидените средства по бюджет 2026 г.
7. Одобрява индикативен годишен разчет за сметките за средства от Европейския съюз в размер на 2 630 439 евро, съгласно Приложение № 7.
8. Определя Второстепенните разпоредители с бюджет, съгласно Приложение № 8.

9. Определя максимален размер на дълга, както следва:

9.1. Максимален размер на новия общински дълг за 2026 г. в размер до 511 000 евро.
9.2. Общински гаранции, които могат да бъдат издадени през 2026 г. в размер 10 000 евро.
9.3. Максимален размер на общинския дълг към края на 2026 г. – 511 000 евро. 
9.4. Разходи за обслужване на общинския дълг през 2026 г., съгласно Приложение № 9.
10. Определя максимален размер на новите задължения за разходи, които могат да бъдат натрупани през 2026 г., в размер на 4 500 000 евро;
11.  Определя максимален размер на ангажиментите за разходи, които могат да бъдат поети през 2026 г., в размер на 6 888 900 евро;
12. Определя размера на просрочените задължения, които да бъдат разплатени от бюджета за 2026 г., в размер на 169 862 евро, съгласно Приложение № 10.
13. Определя размера на просрочените вземания, които се предвижда да бъдат събрани през 2026 г., в размер на 101 195 евро.
14. Утвърждава показателите по чл.45, ал.1, т.2 от ЗПФ за кметствата и населените места с кметски наместници, с изключение на тези, които са определени като второстепенни разпоредители с бюджет, съгласно Приложение № 11.

15. Одобрява актуализирана бюджетна прогноза за местните дейности с показатели за 2026 г. и прогнозни показатели за периода 2027 г. - 2029 г., съгласно Приложение № 12.
16. Упълномощава кмета на общината да извърши компенсирани промени по плана в делегираните от държавата дейности във функция „Образование” въз основа на представените утвърдени бюджети на звената, които прилагат системата на делегираните бюджети. 

17. Оправомощава кмета на общината да извършва компенсирани промени  на основание чл.125 от ЗПФ:

17.1. В частта за делегираните от държавата дейности - между утвърдените показатели за разходите в рамките на една дейност, с изключение на дейностите на делегиран бюджет, при условие че не се нарушават стандартите за делегираните от държавата дейности и няма просрочени задължения в съответната делегирана дейност;

17.2. В частта за местните дейности - между утвърдените разходи в рамките на една дейност или от една дейност в друга, без да изменя общия размер на разходите.

18. Упълномощава кмета да предоставя временни безлихвени заеми от временно свободни средства по общинския бюджет за финансиране на плащания по проекти, финансирани със средства от Европейския съюз и по други международни програми.

18.1.  при предоставянето на временни безлихвени заеми от временно свободни средства по общинския бюджет да се спазват изискванията на чл.126 от ЗПФ.

18.2. във всички останали случаи, при възникване на потребност от предоставяне на временни безлихвени заеми, кметът на общината внася предложение  за предоставянето им по решение на ОбС.

19. Упълномощава кмета:
19.1. Да ползва временно свободните средства по бюджета на общината за текущо финансиране на одобрените по бюджета на общината разходи и други плащания, при условие че не се нарушава своевременното финансиране на делегираните от държавата дейности в определените им размери, както и на местни дейности, и се спазват относимите за общините фискални правила по ЗПФ, като не се променя предназначението на средствата в края на годината.

19.2. Да разработва и възлага подготовката на общински програми и проекти и да кандидатства за финансирането им със средства по структурни и други фондове на ЕС и на други донори, по национални програми и от други източници за реализиране на годишните цели на общината за изпълнение на общинския план за развитие.

19.3. Да кандидатства за средства от централния бюджет и други източници за финансиране и за съфинансиране на общински програми и проекти.

20. Възлага на кмета:

20.1.  Да утвърди бюджетите на второстепенните разпоредители с бюджет.
20.2.  Да включва информация по чл.125, ал.4 от ЗПФ в тримесечните отчети и обяснителни записки към тях.

21. Постъпилите собствени приходи се разходват при следната поредност: за трудови разходи, за покриване на общинския дълг, за покриване на просрочените задължения от минали години в размера определен по т.12, за разходи по проекти финансирани от ЕС, за разходи свързани с дейности, за които се събират такси, за хранителни продукти; неотложни сезонни разходи / горива, ел. енергия, отопление, вода и неотложни текущи ремонти/.

22. Одобрява използването на утвърдената план-сметка за 2024 г. като основа за определяне на необходимите разходи за дейностите по събиране, транспортиране, третиране и обезвреждане на битови отпадъци и поддържане на чистотата на територии за обществено ползване за 2026 г., при условията на чл. 68, ал. 2 от ЗМДТ, като същите дейности, актуализирани съобразно промените в обема и цените на услугите, се съфинансират с други собствени приходи на общината по функция „Жилищно строителство, БКС и опазване на околната среда“, дейност 623 „Чистота“, в размер на 270 500 евро;
23. Одобрява разчета на средствата за финансиране на културните събития, включени в Културния календар на Община Златоград за 2026 г., съгласно Приложение № 13.
Приложения: 
1. Приложение № 1 Приходна част на бюджета за 2026 г.;

2. Приложение № 2 Разходна част на бюджета за 2026 г. по функции,  дейности  и параграфи;

3. Приложение № 3 Справка за разпределение на средствата от преходния остатък от 2025 г. по бюджета на Община Златоград за 2026 г.

4. Приложение № 4 Капиталова програма  на Община Златоград за 2026 г.
5. Приложение № 5 – Разчет за разпределение на разходите, които се финансират чрез §40-00“Постъпления от продажба на нефинансови активи“;

6. Приложение № 6 Справка за разходите за заплати през 2026 г. в делегираните от държавата дейности и местни дейности;

7. Приложение № 7 Индикативен разчет за сметките за средства от Европейския съюз;

8. Приложение № 8 Списък на Второстепенните разпоредители с бюджет;

9.   Приложение № 9  Разходи за обслужване на общинския дълг през 2026 г. 

10. Приложение № 10 План-график за обслужване на просрочените задължения ;

11. Приложение № 11 Показатели по чл.45, ал.1, т.2 от Закона за публичните финанси за кметствата и населените места с кметски наместници;

12.  Приложение № 12 Актуализирана бюджетна прогноза за местните дейности с показатели за 2026 г. и прогнозни показатели за периода 2027 г. - 2029 г.;
13. Приложение № 13 – Разчет на средствата за финансиране на културните събития, включени в Културния календар на Община Златоград за 2026 г.;
14. Приложение № 14 Протокол от публично обсъждане проведено на 20.08.2026 г.
Вносител,

МИРОСЛАВ ЯНЧЕВ

Кмет на Община Златоград

Изготвили: 
Надя Мангарудова

Директор на дирекция „ФСД, Б, ЧР и МДТ”

Аделина Юрукова

Главен експерт „БМП“

В Общинска администрация Златоград функционира  Система за  управление на качеството и информационната

                        сигурност, в съответствие с изискванията на стандартите ISO 9001:2008 и ISO 27001:2005. 

